CELEX: 52021PC0666
Language: sl
Date: 2021-10-26
Title: Predlog SKLEP SVETA o stališču, ki se v imenu Evropske unije zastopa v Konvenciji za varstvo morskega okolja in obalnega območja Sredozemlja (Barcelonska konvencija) o sprejetju sklepa o spremembi Priloge k Protokolu za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju (protokol o odmetavanju)

EVROPSKA KOMISIJA
            Bruselj, 26.10.2021
            COM(2021) 666 final
            2021/0346(NLE)
            
            Predlog
            SKLEP SVETA
            o stališču, ki se v imenu Evropske unije zastopa v Konvenciji za varstvo morskega okolja in obalnega območja Sredozemlja (Barcelonska konvencija) o sprejetju sklepa o spremembi Priloge k Protokolu za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju (protokol o odmetavanju)
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Namen tega predloga je določiti stališče, ki se v imenu Unije zastopa na 22. zasedanju pogodbenic Konvencije o varstvu Sredozemskega morja pred onesnaženjem (v nadaljnjem besedilu: Barcelonska konvencija) in njenih protokolov v zvezi s predvidenim sprejetjem sklepa o spremembi Priloge k Protokolu za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju (v nadaljnjem besedilu: protokol o odmetavanju).
            
            
               2.Ozadje predloga
            
            
               2.1.Protokol za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju 
            
            
               Barcelonska konvencija s svojimi sedmimi protokoli je bila sprejeta v okviru akcijskega načrta za Sredozemlje in je glavni regionalni pravno zavezujoči večstranski okoljski sporazum za Sredozemsko morje.
            
            
               Protokol o odmetavanju je eden od sedmih protokolov Barcelonske konvencije. Njegov cilj je sprejeti vse ustrezne ukrepe, da se v čim večji meri prepreči, zmanjša in odpravi onesnaževanje Sredozemskega morja zaradi odmetavanja odpadkov ali drugih snovi.
            
            
               Evropska unija je pogodbenica protokola o odmetavanju
                  1
               . 
            
            
               2.2.Zasedanje pogodbenic Barcelonske konvencije in njenih protokolov  
            
            
               Na zasedanju pogodbenic Barcelonske konvencije in njenih protokolov sodelujejo ministri in visoki uradniki, ki zastopajo vse pogodbenice Barcelonske konvencije in njenih protokolov.
            
            
               V skladu s členom 15 protokola o odmetavanju se določbe Barcelonske konvencije, ki se nanašajo na kateri koli protokol, uporabljajo tudi za navedeni protokol. 
            
            
               V skladu s členom 25 Barcelonske konvencije Evropska unija (v nadaljnjem besedilu: Unija) uveljavlja svojo pravico do glasovanja s številom glasov, ki je enako številu njenih držav članic, ki so pogodbenice navedene konvencije in enega ali več protokolov. Unija ne uveljavlja svoje pravice do glasovanja, če jo uveljavljajo njene države članice, in obratno. 
            
            
               2.3.Predvideni akt 22. zasedanja pogodbenic Barcelonske konvencije in njenih protokolov
            
            
               Pogodbenice Barcelonske konvencije in njenih protokolov morajo na svojem 22. zasedanju od 7. do 10. decembra 2021 sprejeti sklep o spremembi Priloge k protokolu o odmetavanju v zvezi z največjim možnim varstvom Sredozemskega morja pred morebitnim onesnaževanjem z odmetavanjem odpadkov ali drugih snovi (v nadaljnjem besedilu: predvideni akt).
            
            
               Namen predvidenega akta je spremeniti Prilogo k protokolu o odmetavanju glede dejavnikov, ki jih je treba upoštevati pri določanju meril za izdajo dovoljenj za odmetavanje snovi na morju ob upoštevanju člena 6 Protokola. Te spremembe upoštevajo določbe konvencije MARPOL iz leta 1972 in njenega protokola iz leta 1996, ki veljata za globalna instrumenta, ki urejata odmetavanje odpadkov in drugih snovi v morje, ter, kjer je to ustrezno, okvirno direktivo o morski strategiji in ekosistemski pristop.
            
            
               Spremembe Priloge k protokolu o odmetavanju bodo v skladu s členom 29 Barcelonske konvencije za Unijo zavezujoče. 
            
            
               3.Stališče, ki se zastopa v imenu Unije
            
            
               Potreba po varstvu morske biotske raznovrstnosti in ekosistemov v Sredozemskem morju je bila večkrat priznana.
            
            
               Namen predvidenega akta je spremeniti Prilogo k protokolu o odmetavanju glede dejavnikov, ki jih je treba upoštevati pri določanju meril za izdajo dovoljenj za odmetavanje snovi na morju ob upoštevanju člena 6 Protokola. Te spremembe upoštevajo določbe konvencije MARPOL iz leta 1972 in njenega protokola iz leta 1996, ki veljata za globalna instrumenta, ki urejata odmetavanje odpadkov in drugih snovi v morje, ter, kjer je to ustrezno, okvirno direktivo o morski strategiji in ekosistemski pristop.
            
         
         
            
               Pred 22. zasedanjem pogodbenic Barcelonske konvencije in njenih protokolov mora Unija sprejeti stališče o predvidenem aktu, saj bo ta spremenil Prilogo k protokolu o odmetavanju, ki bo v skladu s členom 29 Barcelonske konvencije za Unijo zavezujoča. Ker bodo spremembe Priloge posodobile zahteve o varstvu Sredozemskega morja, spremenile mednarodne zaveze in ambicije Unije ter izboljšale varstvo okolja, se predlaga, da Unija podpre sprejetje predvidenega akta.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ.
            
            
               4.1.2.Uporaba v obravnavanem primeru
            
            
               Zasedanje pogodbenic Barcelonske konvencije in njenih protokolov je organ, ustanovljen s sporazumom, tj. Barcelonsko konvencijo.
            
            
               Predvideni akt bo spremenil Prilogo k enemu od protokolov Barcelonske konvencije, tj. k protokolu o odmetavanju. Zato je njegovo sprejetje akt s pravnim učinkom. 
            
            
               Predvideni akt ne dopolnjuje ali spreminja institucionalnega okvira Barcelonske konvencije in njenih protokolov.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta zadevata varstvo okolja.
            
            
               Materialna pravna podlaga za predlagani sklep je zato člen 192(1) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
            
               2021/0346 (NLE)
            
         
         
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Konvenciji za varstvo morskega okolja in obalnega območja Sredozemlja (Barcelonska konvencija) o sprejetju sklepa o spremembi Priloge k Protokolu za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju (protokol o odmetavanju)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je Protokol h Konvenciji o varstvu Sredozemskega morja pred onesnaženjem (v nadaljnjem besedilu: Barcelonska konvencija) za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju (v nadaljnjem besedilu: protokol o odmetavanju) sklenila s Sklepom Sveta 77/585/EGS
                  2
               , veljati pa je začel 15. aprila 1978. 
            
            
               (2)V skladu s členom 18 Barcelonske konvencije se lahko na zasedanju pogodbenic Barcelonske konvencije in njenih protokolov sprejmejo spremembe protokolov h Konvenciji.
            
            
               (3)Pogodbenice Barcelonske konvencije in njenih protokolov morajo na svojem 22. zasedanju od 7. do 10. decembra 2021 sprejeti sklep o spremembi Priloge k protokolu o odmetavanju glede dejavnikov, ki jih je treba upoštevati pri določanju meril za izdajo dovoljenj za odmetavanje snovi na morju ob upoštevanju člena 6 Protokola.
            
            
               (4)Treba je določiti stališče, ki se v imenu Unije zastopa na zasedanju pogodbenic Barcelonske konvencije in njenih protokolov, saj bodo s sklepom sprejete spremembe Priloge k protokolu o odmetavanju za Unijo zavezujoče.
            
            
               (5)Ker bodo predvidene spremembe Priloge posodobile zahteve o varstvu Sredozemskega morja, vplivale na mednarodne zaveze in ambicije Unije ter izboljšale varstvo okolja, se predlaga, da Unija podpre sprejetje sklepa –
            
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na 22. zasedanju pogodbenic Barcelonske konvencije in njenih protokolov, je, da se podpre sprejetje sklepa o spremembi Priloge k Protokolu za preprečevanje in odpravo onesnaževanja Sredozemskega morja zaradi odmetavanja z ladij in zrakoplovov ali sežiganja na morju (protokol o odmetavanju).
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
            
         
         
            
               
                     predsednik
               
            
         
         
            
                  
                     (1)
                  
                        UL L 240, 19.9.1977, str. 1.
               
               
                  
                     (2)
                  
                        UL L 240, 19.9.1977, str. 1.